text: Vejlegården: Ni breve med trusler
  24 juli 2012 kl. 08.26
  Brevet med en patron til ejeren af den konfliktramte Restaurant Vejlegården var blot den seneste af en række trusselsbreve. Politiet bekræfter, at han har modtaget ni trusselsbreve indtil nu.
  - Siden konfliktens start har anmelderen (restauratøren, red.) modtaget ni breve, som han har haft liggende derhjemme, siger vicepolitiinspektør Carsten Thostrup, der er leder af lokalpolitiet i Vejle.
  Han forklarer, at restauratøren indleverede hele bunken på én gang mandag eftermiddag.
  
  Ingen spor
  - Vi har jo haft kontakt med ham undervejs, men vi har ikke modtaget en anmeldelse før i går, siger han.
  Politiet har foreløbig ingen konkrete spor i sagen.
  - Det er noget, der tyder på et vist sammenfald mellem brevene, blandt andet i ordvalget. Men om det er en enkelt person eller ni forskellige, der står bag, det ved vi jo ikke endnu, siger Carsten Thorstrup.
  
  Ikke beskyttelse
  Han understreger, at politiet ikke har besluttet at beskytte restauratøren.
  - Jeg tror ikke, han har nogen interesse i det, og han har haft breve liggende i længere tid, så alvoren i dem er nok i gåseøjne ikke så alvorlig. Men det er klart, at det kulminerer med patronen, siger vicepolitiinspektøren.
  
  Trusler på livet
  I patronbrevet kalder afsenderen restauratøren for "en skide abekat", der "skal dø og brænde op i helvede din satans yngel".
  Afsenderen holder dog på formerne til sidst og afslutter med et "med venlig hilsen HD".
  Politiet betragter sagen som trusler på livet.
  - Den slags er altid en meget alvorlig sag, påpeger Carsten Thostrup.
  Da Vejlegården skiftede ejer, blev overenskomsten med 3F sagt op. 
  Ejeren tegnede i stedet en overenskomst med Kristelig Fagbevægelse.
  3F svarede igen med en blokade, der har varet siden slutningen af marts.
  